આમ, પ્રમુખની નિમણૂક અને કારોબારીની નિમણૂક ૦૭-૦૪-૨૦૧૫ ના રોજ એકીસાથે થવાનો અર્થ એ થયો કે સરકારે અકાદમીને હસ્તગત કરવાનો જે ઉપક્રમ કર્યો, તેમાં પહેલેથી જ પરિષદના ઉપ પ્રમુખની રૂએ રાજેન્દ્ર પટેલ સામેલ હતા એટલું જ નહીં પણ આ ઉપક્રમના ભાગીદાર પણ હતા. તત્કાલીન ઉપપ્રમુખ અને હાલના પણ ઉપપ્રમુખ એવા રાજેન્દ્ર પટેલનું નૈતિક કર્તવ્ય તો એ બનતું હતું કે તેઓ એમના પર અપાર ભરોસો રાખનારા નારાયણ દેસાઈના ઠરાવ સાથે અને માતૃસંસ્થા ગુજરાતી સાહિત્ય પરિષદ સાથે નિષ્ઠા દાખવે, પણ એમણે એમ ન કર્યું. બીજા પણ કેટલાક પરિષદના હોદ્દેદારો એમની સાથે ખેંચાયા. પણ બહુમતી લેખક-સમુદાય, અને અગ્રણી સાહિત્યકાર નિરંજન ભગત, ધીરુ પરીખ, ચંદ્રકાન્ત ટોપીવાળા, હિમાંશી શેલત, સરુપ ધ્રુવ, ભારતી દવે, સિતાંશુ યશશ્ચંદ્ર, રમણ સોની, મનીષી જાની, બારીન મહેતા, પ્રકાશ ન. શાહ, રમેશ દવે, કિરીટ દુધાત અને બીજા અનેક સ્વાયત્તતા આંદોલનમાં જોડાયાં અને આજે પણ તેઓ અકાદમીની સ્વાયત્તતા માટે કટિબદ્ધ છે. ત્યાર પછી બે હજાર પંદરના મે માસમાં પ્રમુખ ધીરુ પરીખની અધ્યક્ષતામાં નિરંજન ભગતની આગેવાનીમાં ગુજરાતી સાહિત્ય પરિષદની મધ્યસ્થ મળી, એમાં સર્વાનુમતે અકાદમીની સ્વાયત્તતા માટે અકાદમી સામે અસહકાર- આંદોલન કરવાનો ઠરાવ થયો. એ માટે શું પગલાં ભરવાં એની સત્તા મધ્યસ્થે તત્કાલીન પ્રમુખ ધીરુ પરીખ અને નિરંજન ભગતને આપી. એમણે ઠરાવ્યું કે પરિષદના હોદ્દેદારોએ અકાદમીના કાર્યક્રમમાં ભાવક તરીકે જવું હોય તો જવું, પણ અકાદમીના કાર્યક્રમમાં કે અકાદમી સંકળાયેલી હોય એવા કાર્યક્રમમાં મંચસ્થ ન થવું અને તેમ થવું/કરવું હોય તો પરિષદનો હોદ્દો છોડવાનો વિકલ્પ પસંદ કરવો. આ ઠરાવને તત્કાલીન ઉપપ્રમુખ રાજેન્દ્ર પટેલ સહિત સહુએ અનુમોદન આપેલું.